TARYBOS REGLAMENTAS (EB) Nr. 919/2005
2005 m. birželio 13 d.
iš dalies keičiantis Reglamentą (EB) Nr. 827/2004 dėl Atlanto didžiaakių tunų (Thunnus obesus) importo iš Kambodžos, Pusiaujo Gvinėjos ir Siera Leonės draudimo ir panaikinantis Reglamentą (EB) Nr. 826/2004, draudžiantį importuoti paprastuosius tunus (Thunnus thynnus) iš Pusiaujo Gvinėjos ir Siera Leonės, bei Reglamentą (EB) Nr. 828/2004, draudžiantį importuoti iš Siera Leonės durklažuves (Xiphias gladius)
EUROPOS SĄJUNGOS TARYBA,
atsižvelgdama į Europos Bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Bendrija nuo 1997 m. lapkričio 14 d., priėmus Tarybos sprendimą 86/238/EEB (1), yra 1966 m. gegužės 14 d. Rio de Žaneire pasirašytos Tarptautinės konvencijos dėl Atlanto tuno apsaugos su pakeitimais, padarytais prie valstybių, kurios yra Konvencijos šalys, įgaliotųjų atstovų konferencijos baigiamojo akto, pasirašyto Paryžiuje 1984 m. liepos 10 d, pridėtu protokolu (toliau - ICCAT konvencija), Susitariančioji šalis.
(2)
ICCAT konvencijoje yra numatytas regioninis bendradarbiavimas dėl tuno bei panašių žuvų rūšių išteklių Atlanto vandenyne ir su juo besijungiančiose jūrose išsaugojimo bei valdymo įsteigiant Tarptautinę komisiją dėl Atlanto tuno apsaugos (toliau - ICCAT) ir šiai komisijai patvirtinant konvencijos susitariančiosioms šalims privalomas apsaugos bei valdymo priemones.
(3)
1998 m. ICCAT priėmė Rezoliuciją 98-18 dėl nepranešamo ir nereguliuojamo tunų gaudymo iš ūdomis žvejojančių laivų zonoje, kurioje taikoma Konvencija. Šioje rezoliucijoje yra nustatytos šalių, kurių laivai tunus ir panašias žuvų rūšis gaudo tokiu būdu, kuris mažina ICCAT išsaugojimo bei valdymo priemonių veiksmingumą, identifikavimo tvarka. Be to, joje nurodytos priemonės, kurių būtina imtis norint sustabdyti tolesnę šių laivų žvejybą minėtu būdu, prireikus įskaitant ir nediskriminacines prekybos apribojimo priemones taikant draudimus importui.
(4)
Priėmus Rezoliuciją 98-18, Boliviją, Kambodžą, Pusiaujo Gvinėją, Gruziją ir Siera Leonę ICCAT pripažino šalimis, kurių laivai Atlanto didžiaakius tunus (Thunnus obesus) gaudo tokiu būdu, kuris mažina jų išsaugojimo bei valdymo priemonių veiksmingumą, savo išvadas pagrįsdama duomenimis apie sugavimus, prekybą ir laivų veiklą.
(5)
Be to, Pusiaujo Gvinėją ir Sierą Leonę ICCAT pripažino šalimis, kurių laivai paprastuosius Atlanto tunus (Thunnus thynnus) gaudo tokiu būdu, kuris mažina jos išsaugojimo bei valdymo priemonių veiksmingumą.
(6)
Siera Leonę ICCAT taip pat pripažino šalimi, kurios laivai Atlanto durklažuves (Xiphias gladius) gaudo tokiu būdu, kuris mažina jų išsaugojimo bei valdymo priemonių veiksmingumą.
(7)
Atlanto didžiaakių tunų importas iš Bolivijos, Kambodžos, Pusiaujo Gvinėjos, Gruzijos ir Siera Leonės šiuo metu draudžiamas Reglamentu (EB) Nr. 827/2004 (2).
(8)
Atlanto paprastųjų tunų importas iš Pusiaujo Gvinėjos ir Siera Leonės šiuo metu draudžiamas Reglamentu (EB) Nr. 826/2004 (3).
(9)
Atlanto durklažuvių importas iš Siera Leonės šiuo metu draudžiamas Reglamentu (EB) Nr. 828/2004 (4).
(10)
ICCAT 2004 m. vykusiame 14-ajame nepaprastajame posėdyje pripažino, kad Kambodža, Pusiaujo Gvinėja ir Siera Leonė dėjo pastangas, kad išspręstų jos nurodytas problemas, ir priėmė rekomendacijas dėl prekybos apribojimo priemonių minėtoms trims šalims panaikinimo.
(11)
Todėl Reglamentas (EB) Nr. 827/2004 turėtų būti atitinkamai iš dalies pakeistas.
(12)
Todėl Reglamentai (EB) Nr. 826/2004 ir 828/2004 turėtų būti panaikinti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 827/2004 iš dalies keičiamas taip:
1)
2 straipsnio 1 dalyje žodžiai „Kambodža, Pusiaujo Gvinėja ir Siera Leonė“ išbraukiami;
2)
3 straipsnyje žodžiai „Bolivija, Gruzija ir Siera Leonė“ pakeičiami žodžiais „Bolivija ir Gruzija“.
2 straipsnis
Reglamentai (EB) Nr. 826/2004 ir 828/2004 panaikinami.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2005 m. birželio 13 d.